
讛驻讗讛, 讜讛讘讻讜专讬诐, 讜讛专讗讬讜谉, 讜讙诪讬诇讜转 讞住讚讬诐, 讜转诇诪讜讚 转讜专讛.


讗诪专 专' 讬讜讞谞谉: 讻住讘讜专讬谉 讗谞讜 诇讜诪专 诪转讞讬诇讛 砖讛专讗讬讜谉 讗讬谉 诇讜 砖讬注讜专 诇诪注诇讛 砖讗驻砖专 诇讛讜住讬祝 讜诇讛讘讬讗 讻诪讛 砖专讜爪讬诐, 讗讘诇 讬砖 诇讜 砖讬注讜专 诪住讜讬讬诐 诇诪讟讛, 砖诪谉 讛转讜专讛 讗讬谉 讬讜爪讗讬诐 讬讚讬 讞讜讘讛 讘驻讞讜转 诪讝讛, 讻驻讬 砖诪讘讜讗专 讘诪砖谞转谞讜, 注讚 砖讘讗 专' 讗讜砖注讬讗 讘专讘讬 (讛讙讚讜诇, 讞讻诐 讘讚讜专讜) 讜诇讬诪讚: 讛专讗讬讜谉 讗讬谉 诇讜 砖讬注讜专 诪谉 讛转讜专讛 诇讗 诇诪注诇讛 讜诇讗 诇诪讟讛, 讗讘诇 讞讻诪讬诐 拽讘注讜 诇讻讱 砖讬注讜专, 讜讛诐 讗讜诪专讬诐: 讛专讗讬讬讛 鈥� 诪注讛 讻住祝, 讜讛讞讙讬讙讛 鈥� 砖转讬 讻住祝.


讗 讜砖讜讗诇讬诐: 诪讗讬 [诪讛 驻讬专讜砖] 讛专讗讬讜谉 讛谞讝讻专 砖诐? 讜谞讞诇拽讜 讘讻讱 讗诪讜专讗讬诐, 专' 讬讜讞谞谉 讗诪专: 诪爪讜讜转 讛专讗讬讜谉 讛讬讗 诇注谞讬谉 专讗讬讬转 驻谞讬诐 讘注讝专讛, 砖注讜诇讬 讛专讙诇 讬讘讜讗讜 诇诪拽讚砖, 讜专讬砖 诇拽讬砖 讗诪专: 讛讻讜讜谞讛 讛讬讗 诇专讗讬讬转 驻谞讬诐 讘讛讘讗转 拽专讘谉.


讜诪住讘讬专讬诐 讗转 砖讬讟讜转讬讛诐: 讘注讬拽专 讛专讙诇 讻诇讜诪专, 讘讬讜诐 讟讜讘 注爪诪讜 讻讜诇讬 注诇诪讗 诇讗 驻诇讬讙讬 [讛讻诇 讗讬谞诐 讞诇讜拽讬诐] 砖诪爪讜转 讛专讗讬讜谉 讛讬讗 专讗讬讬转 驻谞讬诐 讘拽专讘谉, 砖讜讚讗讬 诪爪讜讛 诇注诇讜转 讜诇讛讘讬讗 拽专讘谉 注讜诇讛, 讻讬 驻诇讬讙讬 [讻讗砖专 谞讞诇拽讜] 讛讬讛 讝讛 讘砖讗专 讬诪讜转 讛专讙诇, 讘讬诪讬 讞讜诇 讛诪讜注讚, 讛讗诐 注诇讬讜 诇讛讘讬讗 注讜诇转 专讗讬讬讛. 讜诪讜住讬驻讬诐: 讻诇 讛讬讻讗 讚讗转讗 讜讗讬讬转讬 [讻诇 诪拽讜诐, 诪拽专讛, 砖讘讗 诇诪拽讚砖 讜讛讘讬讗 拽专讘谞讜转] 鈥� 讻讜诇讬 注诇诪讗 诇讗 驻诇讬讙讬 讚诪拽讘诇讬谞谉 诪讬谞讬讛 [讛讻诇 讗讬谞诐 讞诇讜拽讬诐 砖诪拽讘诇讬诐 诪诪谞讜], 讻讬 驻诇讬讙讬 讚讗转讗 讜诇讗 讗讬讬转讬 [讻讗砖专 谞讞诇拽讜 讛讬讛 讝讛 讘诪拽专讛 砖讘讗 讜诇讗 讛讘讬讗 拽专讘谞讜转], 讛讗诐 讛讘讗转 拽专讘谉 专砖讜转 讛讬讗, 讗讜 砖诪讜讟诇转 注诇讬讜 讞讜讘讛 诇讛讘讬讗.


砖专' 讬讜讞谞谉 住讘专: 诪爪讜讜转 专讗讬讬转 驻谞讬诐 讛讬讗 诇讛讬讜转 讘注讝专讛, 讜诪砖讜诐 讻讱 讻诇 讗讬诪转 讚讗转讬 [驻注诐 砖讘讗] 诇讗 爪专讬讱 诇讗转讜讬讬 [讗讬谞谞讜 爪专讬讱 诇讛讘讬讗 拽专讘谉], 讜讗讬诇讜 专讬砖 诇拽讬砖 讗诪专: 专讗讬讬转 驻谞讬诐 讛讬讗 讘拽专讘谉, 讚讻诇 讗讬诪转 讚讗转讬 爪专讬讱 诇讗转讜讬讬 [砖讻诇 驻注诐 砖讘讗 爪专讬讱 诇讛讘讬讗 拽专讘谉].


讗讬转讬讘讬讛 [讛拽砖讛 诇讜] 专讬砖 诇拽讬砖 诇专' 讬讜讞谞谉: 谞讗诪专 "砖诇讜砖 专讙诇讬诐 转讞讜讙 诇讬 讘砖谞讛... 讜诇讗 讬专讗讜 驻谞讬 专讬拽诐" (砖诪讜转 讻讙, 讬讚-讟讜), 诪砖诪注 砖爪专讬讱 诇讛讘讬讗 拽专讘谉 讻砖讘讗讬诐 诇诪拽讚砖! 讗诪专 诇讬讛 [诇讜] 专' 讬讜讞谞谉 讘转砖讜讘讛: 砖诐 诪讚讜讘专 讘注讬拽专 讛专讙诇, 讘讬讜诐 讛专讗砖讜谉, 讗讘诇 诇讗 讘砖讗专 讛讬诪讬诐.


讗讬转讬讘讬讛 [讛拽砖讛 诇讜] 专讬砖 诇拽讬砖 诪讘专讬讬转讗, 谞讗诪专: "讜诇讗 讬专讗讜 驻谞讬 专讬拽诐" 讜讻讜讜谞转讜 鈥� 讘讝讘讞讬诐 (讘讛诪讜转 砖讝讜讘讞讬诐 鈥� 砖讜讞讟讬诐 讗讜转谉), 诇讜诪专 砖爪专讬讱 诇讛讘讬讗 注诪讜 讝讘讞. 讗转讛 讗讜诪专 砖讛讻讜讜谞讛 讛讬讗 讘讝讘讞讬诐, 讗讜 讗讬谞讜 讗诇讗 讗祝 讘拽专讘谞讜转 讻讙讜谉 注讜驻讜转 讜诪谞讞讜转? 讜讚讬谉 讛讜讗, 讗驻砖专 诇讛讘讬谉 讗转 讛讚讘专 注诇 讬讚讬 诇讬诪讜讚 讛砖讜讜讗讛 诪讻讜讞 讛住讘专讛; 谞讗诪专讛 诪爪讜讜转 拽专讘谉 砖诇诪讬 讞讙讬讙讛 砖讛讬讗 诇爪讜专讱 讛讚讬讜讟 砖谞讗讻诇转 诇讘注诇讬诐, 讜谞讗诪专讛 诪爪讜讜转 专讗讬讬讛 砖讛讬讗 诇讙讘讜讛, 诪讛 讞讙讬讙讛 讛讗诪讜专讛 诇讛讚讬讜讟 鈥� 讝讘讞讬诐, 讗祝 专讗讬讬讛 讛讗诪讜专讛 诇讙讘讜讛 鈥� 讝讘讞讬诐 讜诇讗 讚讘专 讗讞专.


讜诪讛 讛谉 讝讘讞讬诐 讗诇讛 鈥� 注讜诇讜转 讚讜讜拽讗. 讗转讛 讗讜诪专 砖讝讘讞讬诐 讛诐 注讜诇讜转, 讗讜 讗讬谞讜 讗诇讗 砖诇诪讬诐 砖讗祝 讛诐 诪诪讬谞讬 讛讝讘讞讬诐? 讗祝 讻讗谉 讜讚讬谉 讛讜讗; 谞讗诪专讛 讞讙讬讙讛 砖讛讬讗 诇爪讜专讱 讛讚讬讜讟, 砖谞讗讻诇转 诇讘注诇讬诐, 讜谞讗诪专讛 专讗讬讬讛 砖讛讬讗 诇爪讜专讱 讙讘讜讛, 注讜诇讛 砖讻讜诇讛 讻诇讬诇 诇讛'. 诪讛 讞讙讬讙讛 讛讗诪讜专讛 诇讛讚讬讜讟 鈥� 讘专讗讜讬 诇讜 砖诪讘讬讗 拽专讘谉 砖诇诪讬诐 砖专讜讘讜 谞讗讻诇 诇讘注诇讬诐 讗祝 专讗讬讬讛 讛讗诪讜专讛 诇讙讘讜讛 鈥� 讘专讗讜讬 诇讜 讜诇讻谉 讬砖 诇讛讘讬讗 拽专讘谉 砖讻讜诇讜 诇讙讘讜讛 鈥� 讜讛讜讗 拽专讘谉 注讜诇讛 砖讻讜诇讜 讻诇讬诇 注诇 讛诪讝讘讞.


讜诪讜住讬驻讬诐: 讜讻谉 讘讚讬谉 (诪谉 讛住讘专讛) 诪讟注诐 讗讞专: 砖诇讗 讬讛讗 砖讜诇讞谞讱 诪诇讗 讘讘砖专, 讜砖讜诇讞谉 专讘讱 (讗讚讜谞讱, 讛'), 讛诪讝讘讞 讛拽专讜讬 "讛砖讜诇讞谉 诇驻谞讬 讛'", 专讬拽诐, 讜诇讻谉 爪专讬讱 诇讛讘讬讗 讘讞讙 拽专讘谉 注讜诇讛. 讗诪专 诇讬讛 [诇讜] 专' 讬讜讞谞谉: 讘专讬讬转讗 讝讜 诪讚讘专转 专拽 讘注讬拽专 讛专讙诇, 讘讞讙 讛专讗砖讜谉, 讜诇讗 讘讬诪讬诐 讗讞专讬诐.


讗讬转讬讘讬讛 [讛拽砖讛 诇讜] 专讬砖 诇拽讬砖, 砖谞讬谞讜: 专' 讬讜住讬 讘专' 讬讛讜讚讛 讗讜诪专: 砖诇砖 专讙诇讬诐 讘砖谞讛 谞爪讟讜讜 讬砖专讗诇 诇注诇讜转 讘专讙诇: 讘讞讙 讛诪爪讜转 讜讘讞讙 讛砖讘讜注讜转 讜讘讞讙 讛住讜讻讜转. 讜讗讬谉 谞专讗讬谉 讞爪讗讬谉 讻砖专拽 讞诇拽 诪谉 讛注诐 讬讘讜讗, 诪砖讜诐 砖谞讗诪专: "讬专讗讛 讻诇 讝讻讜专讱" (砖诪讜转 讻讙, 讬讝), 讜讗讬谉 谞专讗讬谉 专讬拽谞讬诐 讘讬讚讬诐 专讬拽讜转 讘诇讗 拽专讘谉, 诪砖讜诐 砖谞讗诪专: "讜诇讗 讬专讗讜 驻谞讬 专讬拽诐"! 讗诪专 诇讬讛 [诇讜] 专' 讬讜讞谞谉: 讙诐 讻讗谉 诪讚讜讘专 讘注讬拽专 讛专讙诇, 讜诇讗 讘砖讗专 讛讬诪讬诐.


讜诇爪讚 砖谞讬 讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖 诪讘专讬讬转讗 讛砖谞讜讬讛 注诇 讛讻转讜讘 "讬专讗讛 讻诇 讝讻讜专讱" 砖讛讻转讬讘 讛讜讗 "讬专讗讛" 讜讛拽专讬 讛讜讗 "讬专讗讛", 讜诪谉 讛讛砖讜讜讗讛 砖诇 讛讻转讬讘 讜讛拽专讬 讗谞讜 诇诪讚讬诐: 诪讛 讗谞讬 讘讞谞诐, 砖讛拽讚讜砖 讘专讜讱 讛讜讗 诪专讗讛 驻谞讬讜 讜讗讬谉 注诇 讝讛 讘拽砖转 砖讻专, 讗祝 讗转诐 讛讘讗讬诐 诇专讗讜转 驻谞讬 鈥� 讘讞谞诐. 诪砖诪注 砖讬砖 专讗讬讬转 驻谞讬诐 讘诇讬 讛讘讗转 拽专讘谉! 专讗讬讛 讝讜 谞讞砖讘转 讻诪讻专注转 诇讚讘专讬 专' 讬讜讞谞谉.


讗诇讗 讬砖 诇讚讞讜转 诪讛 砖讗诪专谞讜 讜诇讛住讘讬专 讻讱: 讻诇 讛讬讻讗 [诪拽讜诐] 讚讗转讗 [砖讘讗] 讜诇讗 讗讬讬转讬 [讛讘讬讗] 拽专讘谉 讚讻讜诇讬 注诇诪讗 诇讗 驻诇讬讙讬 讚注讬讬诇 讜诪转讞讝讬 讜谞驻讬拽 [讛讻诇 讗讬谞诐 讞诇讜拽讬诐 砖谞讻谞住 讜诪专讗讛 注爪诪讜 讜讬讜爪讗] 讜讗讬谞讜 讞讬讬讘 讘拽专讘谉, 讻讬 驻诇讬讙讬 讚讗转讗 讜讗讬讬转讬 [讻讗砖专 谞讞诇拽讜 讛讬讛 讝讛 讻讗砖专 讘讗 讜讛讘讬讗 拽专讘谉].


专' 讬讜讞谞谉 砖讗诪专 诪爪讜讜转 专讗讬讬转 驻谞讬诐 ("专讗讬讜谉") 讛讬讗 诇讛讬专讗讜转 讘注讝专讛 注诇 讻谉 住讘讜专 讛讜讗 讻讬 专讗讬讬转 驻谞讬诐 讘诇讘讚 讛讜讗 砖讗诪专讜 砖讗讬谉 诇讛 砖讬注讜专, 讛讗 [讛专讬] 诇拽专讘谉 讬砖 诇讛 砖讬注讜专 讜讗诐 诪讘讬讗 拽专讘谉 讞讬讬讘 砖讬讛讬讛 诇讜 砖讬注讜专 诪住讜讬讬诐. 讜专讬砖 诇拽讬砖 讗诪专: 专讗讬讬转 驻谞讬诐 ("专讗讬讜谉") 驻讬专讜砖讛 讘拽专讘谉, 砖讗驻讬诇讜 拽专讘谉 谞诪讬 [讙诐 讻谉] 讗讬谉 诇讜 砖讬注讜专.


讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖: 讛诇讗 谞讗诪专 "讛拽专 专讙诇讱 诪讘讬转 专注讱 驻谉 讬砖讘注讱 讜砖谞讗讱" (诪砖诇讬 讻讛, 讬讝), 砖诪驻专砖讬诐 讗讜转讜 讙诐 讻诪转讬讬讞住 诇拽讚讜砖 讘专讜讱 讛讜讗, 砖讛讜讗 拽专讜讬 "专注" 诇讬砖专讗诇, 砖讗讬谉 专讗讜讬 诇讛专讘讜转 讘拽专讘谞讜转 讜讘诪转谞讜转, 讜诪砖讬讘讬诐: 讛转诐 [砖诐] 诪讚讜讘专 讘讞讟讗讜转 讜讗砖诪讜转 砖诪讜讟讘 砖诇讗 讬专讘讛 讗转 讛爪讜专讱 讘讛诐, 砖讬诪谞注 诪讞讟讗 讜诇讗 讬爪讟专讱 诇讛讘讬讗诐.


讜讻讚讘专讬 专' 诇讜讬. 砖专' 诇讜讬 专诪讬 [讛砖诇讬讱, 讛专讗讛 住转讬专讛 讘讬谉 驻住讜拽讬诐]: 讻转讬讘 [谞讗诪专] 讘讻转讜讘 讗讞讚: "讛拽专 专讙诇讱 诪讘讬转 专注讱", 讜讻转讬讘 [讜谞讗诪专] 讘驻住讜拽 讗讞专: "讗讘讗 讘讬转讱 讘注讜诇讜转 讗砖诇诐 诇讱 谞讚专讬" (转讛诇讬诐 住讜, 讬讙)! 讜转讬专抓: 诇讗 拽砖讬讗 [讗讬谉 讝讛 拽砖讛]: 讻讗谉 讘讞讟讗讜转 讜讗砖诪讜转 鈥� 诪讜讟讘 砖诇讗 讬专讘讛 诇讛讘讬讗, 讻讗谉 讘注讜诇讜转 讜砖诇诪讬诐 诪讜转专 诇讛专讘讜转 讜诇讛讘讬讗.


转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱]: "讛拽专 专讙诇讱 诪讘讬转 专注讱" 鈥� 讘讞讟讗讜转 讜讗砖诪讜转 讛讻转讜讘 诪讚讘专, 讗转讛 讗讜诪专 讘讞讟讗讜转 讜讗砖诪讜转 讗讜 讗讬谞讜 讗诇讗 讘注讜诇讜转 讜砖诇诪讬诐? 讻砖讛讜讗 讗讜诪专 "讗讘讜讗 讘讬转讱 讘注讜诇讜转 讗砖诇诐 诇讱 谞讚专讬" 鈥� 讛专讬 注讜诇讜转 讜砖诇诪讬诐 讗诪讜专 砖讬驻讛 讜专讗讜讬 诇讛讘讬讗诐, 讛讗 [讛专讬] 诪讛 讗谞讬 诪拽讬讬诐 "讛拽专 专讙诇讱 诪讘讬转 专注讱" 鈥� 讘讞讟讗讜转 讜讗砖诪讜转 讛讻转讜讘 诪讚讘专 砖讘讛诐 讗讬谉 诇讛专讘讜转.


讘 砖谞讬谞讜 讘讘专讬讬转讗: 讜讗讬谉 谞专讗讬谉 讞爪讗讬谉. 住讘专 专讘 讬讜住祝 诇诪讬诪专 [诇讜诪专, 诇驻专砖] 讻讱 讗转 讛讚讘专讬诐: 诪讗谉 讚讗讬转 诇讬讛 [诪讬 砖讬砖 诇讜] 注砖专讛 讘谞讬诐 砖诇讗 诇讬住拽讜 讛讗讬讚谞讗 [讬注诇讜 注讻砖讬讜] 诇专讙诇 讞诪砖讛 讜诇诪讞专 讞诪砖讛, 讗诇讗 讬讘讜讗讜 讻讜诇诐 讘讘转 讗讞转.

